Felelős szerkesztőként a legösszetettebb televíziós műfaj, az egész napos rendkívüli helyszíni közvetítések és tematikus adásnapok gazdájaként is bizonyított. A Duna Televízió vezetői őt bízták meg a 2008-as, 2009-es és 2010-es Szent István-napi műsorfolyam szerkesztésével, valamint az előkészületek meg a sokhelyszínes, több száz részvevőt megmozgató helyszíni közvetítések vezetésével. Felelős szerkesztője volt a Debreceni Virágkarnevál 2009-es és 2010-es élő közvetítésének, valamint a 2008-as és 2009-es Árpád-pajzs átadási ünnepség helyszíni felvételének. Legsikeresebb tematikus napi szerkesztései közé tartozik a Sopron napjának (A Leghűségesebb Város) 2008-as, illetve a Páneurópai piknik 20. évfordulójára 2009-ben szervezett, szintén soproni ünnepségnek a közvetítése. Az utóbbiért a Duna Televízió elnyerte a berlini Freundeskreis Europa Alapítvány kitüntetését.